
Børne- og Ungdomsforvaltningen		
Obligatorisk erhvervspraktik – skolens ansvar og opgaver
Følgende vejledning beskriver, hvad du som skoleleder har af ansvar og opgaver ifm. obligatorisk erhvervspraktik. 
1. Formål
Formålet med den obligatorisk erhvervspraktik er at styrke elevernes kendskab til arbejdsmarkedet. Dette ved at give eleverne et indtryk af, hvordan en arbejdsplads fungerer, og at der er forskellige arbejdsfunktioner og uddannelsesbaggrunde på en arbejdsplads.
2. Beslutning om klassetrinsplacering af obligatorisk erhvervspraktik
Skolens leder beslutter, om obligatorisk praktik skal placeres i 7., 8. eller 9. klasse og kan tilpasse praktikken efter lokale behov. 

Den konkrete uge for afviklingen af den obligatoriske praktik aftales med Ungdommens Uddannelsesvejledning og Erhvervssamarbejde (UUE) i foråret 2026 mhp. at sikre, at UUE kan understøtte de elever i den særligt målrettede skole- og vejledningsindsats, der ikke selv kan finde en praktikplads. Se hvilket klassetrin, der er valgt i skoleåret 2026/2027 for netop din skole i dokumentet ”Overblik over praktikuger og klassetrin for placering af obligatorisk praktik_26-27” på KK intra.

3. Elevens praktikplads
Eleven skal selv skaffe en praktikplads f.eks. med hjælp fra familie, venner eller ved at rette direkte henvendelse til virksomheder. Det er skolens leder, der skal sikre tilrettelæggelsen af praktikperioden, herunder også, at alle elever får adgang til en praktikplads i forbindelse med den obligatoriske praktik. Hvis eleven ikke selv kan finde en praktikplads, skal skolens leder hjælpe eleven med dette. Skolen kan evt. hjælpe eleven med at finde inspiration til en erhvervspraktikplads blandt UUE’s virksomhedsnetværk (se her: Inspiration | UU København). 

Hvis eleven er i den særligt målrettede skole- og vejledningsindsats, og ikke selv kan finde en praktikplads, kan skolen inddrage UU-vejleder i god tid, før praktikugen. UU-vejleder kan hjælpe eleven med at undersøge, om der kan findes en praktikplads hos de virksomheder, UUE samarbejder med, via motiveret ansøgning under fanen ‘praktik’ i UnoUng. 

4. Understøttelse af praktik før, under og efter
Skolen skal understøtte praktikken før, under og efter igennem undervisningen i det obligatoriske emne Uddannelse og job. Det kræver, at skolen afsætter tid og rammer, der understøtter lærernes rolle i praktikforløbet. Derfor skal opgaven placeres inden for rammerne af undervisningen.

Find konkrete opgaver til brug i skolens arbejde med forberedelse, understøttelse og efterbehandling af praktik her: Karriereguiden

5. Alternative praktikforløb til elever, der ikke kan komme i praktik
Hvis skolelederen - i dialog og samarbejde med elevens forældre og eleven - ikke lykkes med at finde en praktikplads, eller hvis det i dialogen vurderes, at eleven ikke kan deltage i ordinær praktik, skal skolen etablere et alternativt praktikforløb med et klart erhvervsrettet sigte. 
Der er mulighed for at få sparring og støtte til opgaven fra Ungdommens Uddannelsesvejledning og Erhvervssamarbejde, hvis eleven er i den særligt målrettede skole- og vejledningsindsats. Se flere informationer om alternative praktikforløb i vejledningen ”Obligatorisk praktik – Vejledning vedr. alternative praktikforløb” på KK intra.
6. Overlevering af oplysninger 
Forud for praktikken, skal skolen jf. praktikbekendtgørelsen § 5 sørge for at overlevere relevante oplysninger til virksomheden om antal elever, elevernes alder, modenhed, øvrige forudsætninger for at deltage i praktik, i hvilket omfang der deltager personale fra skolen samt kontaktoplysninger for skolen. Oplysningerne skal give virksomheden forudsætningerne for at identificere, hvilke arbejdsmiljøregler, der gælder for eleverne under opholdet, og hvordan praktikken mest hensigtsmæssigt kan gennemføres.

7. Registrering i UnoUng mhp. forsikring af eleven under praktikken
For at formalisere aftalen med praktikstedet og sikre, at eleven er dækket via Statens Forsikringsordning, skal skolen hjælpe eleven med at udfylde en række oplysninger korrekt i UnoUng. Se disse links: 
· Du skal være opmærksom på de oplysninger, som du skal have om erhvervspraktikstedet.
· Følg vejledningen i videoen, når du skal indtaste oplysningerne om erhvervspraktikken.

Hvis eleven har fundet sin praktikplads med hjælp fra UUE, sørger UUE for at registrere oplysningerne i UnoUng.

8. Registrering af elever i alternative praktikforløb i UnoUng
Alternative praktikforløb skal registreres i UnoUng på samme måde som ordinære praktikforløb registreres i UnoUng under §9 stk. 3. 
Følg vejledningen i videoen, når du skal guide eleven i at indtaste oplysningerne om det alternative praktikforløb.

9. Støtte til elever med særlige behov
Elever med særlige behov har ret til at få deres støtte med ud i erhvervspraktikken. Skolen skal i samarbejde med elev, forældre og virksomhed aftale, hvordan dette konkret skal organiseres ift. den enkelte elev.

10. Fritagelse 
Skolelederen kan ikke fritage en elev/flere elever fra en klasse fra at deltage i obligatorisk erhvervspraktik, men kan tilrettelægge et alternativt praktikforløb med et klart erhvervsrettet sigte efter elevens/elevernes behov. Det gælder uanset, om eleven er i en almen folkeskole, specialklasserække, specialskole eller dagbehandlingsskole.

11. Befordring
Når en elev er i erhvervspraktik, indtræder praktikstedet i skolens sted i befordringsmæssig henseende. Det betyder, at Børne- og Ungdomsforvaltningen er forpligtet til at tilbyde befordring til og fra praktikstedet efter reglerne i folkeskolelovens § 26 samt bekendtgørelsen om befordring af elever i folkeskolen. Elever, der har mere end 7 km mellem bopæl (folkeregisteradresse) og praktiksted, kan tilbydes befordring. 

Elever i erhvervspraktik tilbydes offentlig transport med rejsekort. Skolelederen eller den administrative medarbejder kan bestille skolekort via DOTs hjemmeside under ’Bestilling af skolekort’. Skolelederen kan afvise en praktikaftale, hvis praktikstedets beliggenhed medfører uforholdsmæssigt store kommunale udgifter til befordring. 

Ved elevens deltagelse i alternative praktikforløb hos Københavns Kommunes Ungdomsskole (KKU), Forberedende Grunduddannelse (FGU) eller på en erhvervsuddannelsesinstitution gælder samme afstandskrav og regler som ved praktik i en virksomhed. 

Når skolen har købt skolekort til en elev i erhvervspraktik, skal det administrative fællesskab informeres med henblik på korrekt kontering. 

Ved spørgsmål om befordring kan der rettes henvendelse til BUFkorsel@kk.dk. BEMÆRK, at denne e-mailadresse er til internt brug og ikke må udleveres til forældrene.
Nyttige links
· Information til lærere om erhvervspraktik: Erhvervspraktik
· Praktikbekendtgørelsen: Praktikbekendtgørelsen	

